নিয়ম ভেঙে ভিডিয়ো শেয়ার PCB’র! কড়া চিঠি দিল ICC

ওয়েব ডেস্ক : হ্যান্ডশেক ইস্যুতে এবার বড় ধাক্কা খেলো পাকিস্তান ক্রিকেট বোর্ড (PCB)। নিয়ম ভাঙার জন্য এবার পিসিবিকে কড়া চিঠি পাঠাল আন্তর্জাতিক ক্রিকেট সংস্থা আইসিসি (ICC)। যার ফলে শাস্তির মুখে পড়তে পারে পাকিস্তান ক্রিকেট।

ভারত-পাকিস্তান ম্যাচে (India-Pakistan Match) হ্যান্ডশেক বিতর্কের পর ম্যাচ রেফারি অ্যান্ডি পাইক্রফটকে (Andy Pycroft) বহিস্কারের দাবি জানিয়েছিল পাক ক্রিকেট বোর্ড (PCB)। তা না হলে সংযুক্ত আরব আমরশাহির বিরুদ্ধে তারা ম্যাচ খেলবে না বলে জানিয়েছিল পাকিস্তান। এমনকি পাইক্রফটকে ক্ষমা চাইতে হবে বলেও শর্ত দেওয়া হয়েছিল। কিন্তু এর পরেই পাকিস্তান ম্যানেজমেন্টের সঙ্গে কথা বলেন পাইক্রফট। তবে সেই ভিডিও রেকর্ড করে সোশাল মিডিয়ায় ছড়িয়ে দেওয়ার অভিযোগ ওঠে পাকিস্তান ক্রিকেট বোর্ডের তরফে।

আরও খবর : ইজরায়েল খেললে ফুটবল বিশ্বকাপ বয়কট করবে স্পেন!

ভিডিয়ো শেয়ার করার পর পাক বোর্ডের (PCB) তরফে জানানো হয়, হ্যান্ডশেক বিতর্কের কারণে পাক অধিনায়কের কাছে ক্ষমা চেয়েছেন পাইক্রফট (Andy Pycroft)। তবে ভিডিও শেয়ার করলেও, কোনও অডিও শেয়ার করা হয়নি। কিন্তু আন্তর্জাতিক ক্রিকেট সংস্থা নিয়ম অনুযায়ী, এই ধরণের কোনও ভিডিও শেয়ার করা যায় না। কিন্তু পাকিস্তান ক্রিকেট বোর্ডের তরফে সেটিই করা হয়েছে। প্রসঙ্গত, যে জায়গায় পাইক্রফট পাকিস্তানের ম্যানেজমেন্টের সঙ্গে কথা বলেছেন সেটি হল আন্তর্জাতিক ক্রিকেট স্টেডিয়ামের PMOA (Players and Match officials Area) এলাকা। নিয়ম অনুযায়ী এই জায়গায় কোনও ভিডিও করা যায় না।

সূত্রের খবর, এ নিয়ে আইসিসি (ICC)-র সিইও সংযোগ গপ্তা পাকিস্তান ক্রিকেট বোর্ডকে একটি মেইল করেন। সেখানে PMOA-তে ভিডিও করা নিয়ে আপত্তি তোলা হয়েছে। সেই সময় ভিডিও করতে বারণ করা হলেও, পাকিস্তান ম্যাচ বয়কটের হুমকি দেয় বলে অভিযোগ। এর পরেই সেই ভিডিও কোনও অডিও ছাড়াই সমাজমাধ্যমে শেয়ার করা হয়। যা নিয়ে ক্ষুব্ধ আইসিসিও। তবে আন্তর্জাতিক ক্রিকেট সংস্থার তরফে পাঠানো চিঠির পরিপ্রেক্ষিতে পাকিস্তান ক্রিকেট বোর্ড কী জবাব দেয় এখন সেটাই দেখার।